ทองคำปิดร่วง 9.3 ดอลล์
สัญญาทองคำตลาดนิวยอร์กปิดร่วงลง ได้รับแรงกดดันจากการแข็งค่าของสกุลเงินดอลลาร์สหรัฐ และความวิตกกังวลเกี่ยวกับการลุกลามของวิกฤตหนี้ยุโรป
11 ก.ค. 2555

สัญญาทองคำตลาดนิวยอร์กปิดร่วงลง ได้รับแรงกดดันจากการแข็งค่าของสกุลเงินดอลลาร์สหรัฐ และความวิตกกังวลเกี่ยวกับการลุกลามของวิกฤตหนี้ยุโรป
สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 9.3 ดอลลาร์ หรือ 0.59% ปิดที่ 1,579.8 ดอลลาร์/ออนซ์
สัญญาทองคำอ่อนแรงลงหลังจากสกุลเงินดอลลาร์สหรัฐแข็งค่าขึ้น นอกจากนี้ การร่วงลงของตลาดหุ้นและตลาดน้ำมันของสหรัฐ ยังเป็นอีกปัจจัยที่ส่งผลให้บรรยากาศการซื้อขายในตลาดทองคำซบเซาลงด้วย
นักลงทุนยังคงวิตกกังวลเกี่ยวกับการลุกลามของวิกฤตหนี้ แม้ที่ประชุมรัฐมนตรีคลังยูโรโซนได้ตกลงกันในเงื่อนไขที่จะให้ความช่วยเหลือธนาคารที่ประสบปัญหาของสเปน โดยระบุว่า ยูโรโซนพร้อมที่จะจัดหาเงินมูลค่า 3 หมื่นล้านยูโรให้กับธนาคารเหล่านี้ภายในสิ้นเดือนก.ค. แต่รัฐมนตรีคลังยูโรโซนหรือยูโรกรุ๊ป จะต้องหารือกันอีกครั้งในวันที่ 20 ก.ค. เพื่อทำข้อตกลงในขั้นตอนสุดท้าย
นักลงทุนจับตาดูรายงานการประชุมของธนาคารกลางสหรัฐ (เฟด) ซึ่งจะมีขึ้นในช่วงค่ำวันนี้ตามเวลาไทย โดยนักลงทุนคาดหวังว่ารายงานการประชุมครั้งนี้ เฟดอาจจะส่งสัญญาณการใช้มาตรการผ่อนคลายเชิงปริมาณครั้งใหม่